SKRIFTLIG FORESPØRGSEL E-1511/02

af Mikko Pesälä (ELDR) og Samuli Pohjamo (ELDR) til Kommissionen

(29. maj 2002)

Om: Udvikling af opfølgningen af EU's skovbrugsstrategi

Rådet vedtog i december 1998 en fælles skovbrugsstrategi for EU. Inden denne resolution udarbejdede Kommissionen en meddelelse om spørgsmålet, og Europa-Parlamentet vedtog sin beslutning allerede i 1997. Siden har EU-institutionerne behandlet Kommissionens meddelelse om træindustrien.

Selv om dokumenterne ikke skaber en fælles skovbrugspolitik for EU, er det af yderste vigtighed for skovbrugssektoren, at der gøres en aktiv indsats i EU for skovbrugsspørgsmål ikke kun i de tilfælde, hvor det drejer sig om at beskytte miljøet. Der er store udfordringer med hensyn til bl.a. at fremme anvendelse af træ for derigennem at skabe et økologisk samfund ved at erstatte andre materialer med fornyeligt træ. EU's udvidelse medfører også andre udfordringer, idet den må finde sted under kontrollerede

former uden prisforstyrrelser bl.a. inden for savværkssektoren. Det er i hvert fald også nødvendigt med en undersøgelse af energiproduktion med vedvarende energikilder og skovenes betydning for klimaændringen. Herudover vil det være hensigtsmæssigt særligt at drøfte den betydning, som skovbrugssektoren har for beskæftigelsen inden for erhvervssektorer i landdistrikterne.

Kan Kommissionen udarbejde en ordning for opfølgning af skovbrugsstrategien, f.eks. ved hjælp af en kort og koncis rapportering hvert fjerde år eller en tilbagevendende konference med høring af eksperter? På denne måde vil det være muligt i EU at informere bedre om de aktuelle udfordringer, som sektoren er stillet over for, og om prioriteringerne for indsatsen. Opfølgningen vil gøre EU's skovbrugsstrategi mere gennemsigtig. Hvis ideen blev udviklet yderligere, kunne man på grundlag af opfølgningens resultater udarbejde et handlingsprogram for et par år ad gangen for at opnå en bedre koordinering og et større engagement fra de forskellige aktørers side.

Svar afgivet på Kommissionens vegne af Franz Fischler

(3. juli 2002)

Skovbrugsstrategien, som er omfattet af Rådets resolution af 15. december 1998(1), bygger på en bæredygtig forvaltning af skovene og deres multifunktionelle rolle, nærhedsprincippet og forpligtelser indgået i internationale processer, som vedrører skovbrugssektoren.

I strategien fremhæves nødvendigheden af effektiv koordination mellem forskellige sektorer af politikker, der har indflydelse på skove og skovbrug, og koordination på fællesskabsplan.

Rådet opfordrer i resolutionen Kommissionen til inden fem år at aflægge rapport til Rådet om gennemførelsen af skovbrugsstrategien.

Kommissionen indgik den 12. december 2001 en tværtjenestlig aftale, hvor den forpligtede sig til at udarbejde en rapport om gennemførelsen af denne strategi inden udgangen af 2003.

Samtidig blev der nedsat en tværtjenestlig gruppe om skovbrugssektoren, som skulle forbedre koordinationen og udvekslingen af information om aktiviteter relateret til skovbrugssektoren mellem de relevante tjenestegrene i Kommissionen. Denne gruppe mødes i anden halvdel af 2002 for at drøfte forberedelserne til gennemførelsesrapporten. I processen vil der ligeledes blive taget hensyn til fremskridt med opfølgningen på Kommissionens meddelelse om EU's træ- og papirindustri(2).

Det ærede medlems forslag om opfølgning på skovbrugsstrategien vil blive medtaget i disse drøftelser.

(1) EFT C 56 af 26.2.1999.

(2) KOM(1999) 457 endelig udg.